শেয়ারবাজারে চীনা বিনিয়োগ প্রস্তাব ফেরত পাঠানোর পর চীনের আরো কিছু বিনিয়োগ প্রস্তাব বাস্তবায়ন না হওয়া নিয়ে প্রশ্ন উঠেছে। বাংলাদেশের সবচেয়ে বড় বাণিজ্য অংশীদার চীন। মেগা প্রকল্প পদ্মা সেতুসহ দেশের অনেক প্রকল্পে চীনের বিনিয়োগ আছে। বিশেষ করে অবকাঠামো খাতে চীন বিনিয়োগে বেশি আগ্রহী। কিন্তু দুই দেশের কৌশলগত স্বার্থ আছে এমন দীর্ঘ মেয়াদি বড় প্রকল্পে চীনা বিনিয়োগ নানাভাবে বাধাগ্রস্ত হচ্ছে। এর মধ্যে অন্যতম চট্টগ্রামের সোনাদিয়ায় গভীর সমুদ্রবন্দর নির্মাণ প্রস্তাব। ২০১০ সালে প্রধানমন্ত্রীর চীন সফরকালে গভীর সমুদ্রবন্দর নির্মাণে চীন সরকারের সহায়তা চাওয়া হলে চীন আগ্রহ প্রকাশ করে। একই বছর অর্থনৈতিক সম্পর্ক বিভাগ আর্থিক সহায়তা চেয়ে চীন সরকারকে চিঠি দেয়। এরপর এই প্রকল্প নিয়ে আলোচনা এগোতে থাকে। ২০১২ সালে চীন সরকারের যোগাযোগ মন্ত্রণালয় ও চায়না মার্চেন্ট হোল্ডিং কোম্পানির প্রতিনিধিরা প্রস্তাবিত গভীর সমুদ্রবন্দরের স্থান পরিদর্শন করেন।